Rasmus Stoklund (S), 2024-11-20:
I dag førstebehandler vi et lovforslag, som vi alle sammen helst var foruden, om ændring af reglerne om forfattervirksomhed og kunstnerisk aktivitet.
Formålet med lovforslaget er at bringe de danske regler på området i overensstemmelse med EU-retten.
De senere dage har jeg fået henvendelser fra nogle af dem, der bliver berørt af det her forslag, som bl.a. handler om, hvornår det skulle træde i kraft.
Der vil jeg gerne sige med det samme, at jeg synes, de argumenterer godt for deres sag, og jeg forsøger at se, om vi kan gøre noget i den henseende.
Derudover synes jeg, at debatten her bærer præg af, at politik og jura indimellem støder lidt sammen, og derfor vil jeg også foreslå, at vi, hvis der er stemning for det, afholder en teknisk gennemgang i Skatteudvalget, hvor vi også har mulighed for at få svaret nærmere på nogle af de sådan mere juridiske spørgsmål, der kommer, om, hvordan reglerne er i forhold til EU-retten.
Der er tale om et lovforslag, der har været fremsat tidligere.
Det var første gang som en del af L 106 i december 2021, og der undergik det en meget omfattende og grundig behandling, som flere tilstedeværende, inklusive mig selv, kan huske, men det blev ikke vedtaget.
Forslaget blev så genfremsat i oktober 2022, hvor det faldt bort som følge af folketingsvalgene.
Siden bortfaldet af L 13 har der været foretaget yderligere overvejelser, specielt i forhold til om det virkelig er nødvendigt at ændre reglerne.
Konklusionen i Skatteministeriet og Justitsministeriet er, at gældende dansk praksis ikke er i overensstemmelse med EU-retten og derfor skal ændres.
Derfor har vi som regering besluttet at genfremsætte lovforslaget.
Lovforslaget svarer indholdsmæssigt til det lovforslag, der blev fremsat som en del af L 106 og genfremsat som L 13, og har derfor ikke været i fornyet høring.
Forslaget betyder, at det fremover vil være momspligtigt, når f.eks. forvaltningsorganisationer som Koda og Gramex sælger licenser til virksomheder, foreninger og lignende, sådan at disse kan anvende forfatteres og kunstneres ophavsretsbelagte værker.
Det kan f.eks. være en licens til en tv-udbyder, så tv-udbyderen kan vise en film til sine kunder, eller en licens til en butik, der kan afspille baggrundsmusik for sine kunder.
I dag er der ikke moms på salg af sådanne licenser, men en dom fra EU-Domstolen fra januar 2021 har fastslået, at forvaltningsorganisationers levering af licenser mod vederlag er momspligtig virksomhed.
Jeg vil gerne understrege, at den gældende momsfritagelse for forfattervirksomhed og kunstnerisk aktivitet, som for øvrigt er en dansk særregel i forhold til EU's momsregler, bevares.
Derfor vil det fortsat være momsfrit, når licenserne sælges af kunstnerne selv.
Der vil altså fortsat ikke være moms i leddet mellem kunstneren og forvaltningsorganisationerne, men der vil skulle lægges moms på i leddet mellem forvaltningsorganisationerne og de virksomheder, som de sælger licenserne til.
Lovforslaget skønnes at medføre et merprovenu, som hovedsagelig skyldes, at den del af prisen på et tv-abonnement, der vedrører licenser, bliver momsbelagt.
Det er altså en mindre del af tv-pakken, der kommer moms på, fordi der allerede er moms på resten af tv-pakken.
Tv-branchen har tidligere skønnet, at det vil betyde, at den gennemsnitlige tv-pakke kan blive 15-20 kr. dyrere om måneden.
At tv-pakker bliver dyrere, betyder, at nogle af de borgere, som har mindst, kan have svært ved at betale for deres tv-pakker.
Jeg synes, det er vigtigt, at de fortsat har råd til det, og jeg er derfor glad for, at vi i regeringen har besluttet at foreslå at give kompensation, bl.a. til de pensionister, der i dag får en mediecheck.
Da forslaget også kan have afledte konsekvenser for kunstnere, ser vi i regeringen også på mulighederne for at kompensere her.
Afslutningsvis er jeg glad for, at det trods ærgrelsen over, at vi er nødt til at fremsætte det her lovforslag, så er en udbredt indstilling i lokalet, at jeg ikke skal i fodlænke.
Og derudover ser jeg frem til den videre udvalgsbehandling.